सच बात तो ये है कि ये सभी लड़कियां छोटे जगहों की हैं- हरियाणा के हिसार या उत्तर- पूर्व के दूरदराज के इलाकों की ही नहीं, बल्कि पहाड़ के छोटे- छोटे गांवों की लड़कियों को बाक्सिंग के दस्तानों के साथ रिंग में देखना वाकई एक अलग अनुभव है। ये वास्तव में ऐसा खेल है, जिसे शहरों की बजाय छोटे स्थानों और ग्रामीण पृष्ठभूमि की लड़कियों ने ज्यादा अपनाया है। सबसे बड़ी बात यह है कि भारतीय खिलाड़ी उन खेलों में पदक ला रहे हैं जो ग्लैमरस स्पर्धाएं नहीं कहलातीं हैं। लेकिन उनके इस पदक का सम्मान तो तब होगा जब खेलों के समाप्ति के बाद हम उनकी इन उपलब्धियों को बिसरा न दें। बल्कि आगे होने वाले खेलों की बेहतर तैयारी करें। उन खेल प्रतिभाओं को आगे लाने के बारे में सोचें, उनको अंतरराष्ट्रीय स्तर पर निखरने का मौका देना चाहिए। यही वह सुनहरा समय है जब हम अपने खिलाडिय़ों और खेलों को बेहतर सुविधा और प्रशिक्षण दे सकते हैं। यदि यह काम ईमानदारी से किया जाए तो अगले दशक में भारत खेलों के मामले में नंबर एक पर होगा यह दावे के साथ कहा जा सकता है।